title: Decizia nr. 1351/2008/CE a Parlamentului European și a Consiliului din 16 decembrie 2008 de stabilire a unui program comunitar multianual privind protecția copiilor care utilizează internetul și alte tehnologii de comunicare (Text cu relevanță pentru SEE)

text:
               24.12.2008

               RO

               Jurnalul Oficial al Uniunii Europene

               L 348/118

      DECIZIA NR. 1351/2008/CE A PARLAMENTULUI EUROPEAN ȘI A CONSILIULUI

   din 16 decembrie 2008
   de stabilire a unui program comunitar multianual privind protecția copiilor care utilizează internetul și alte tehnologii de comunicare
   (Text cu relevanță pentru SEE)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 153,
   având în vedere propunerea Comisiei,
   având în vedere avizul Comitetului Economic și Social European (1),
   după consultarea Comitetului Regiunilor,
   hotărând în conformitate cu procedura prevăzută la articolul 251 din tratat (2),
   întrucât:

               (1)

               Utilizarea internetului și a altor tehnologii de comunicare, precum telefoanele mobile, cunoaște o creștere considerabilă pe teritoriul Uniunii Europene și oferă tuturor cetățenilor oportunități deosebite, printre altele de participare, interacțiune și creativitate. Cu toate acestea, riscurile pentru copii și utilizarea în mod abuziv a tehnologiilor continuă să persiste și, ca rezultat al tehnologiilor și al comportamentelor sociale în continuă schimbare, apar noi riscuri și utilizări abuzive. Ar trebui să se adopte măsuri la nivelul UE în scopul protejării integrității fizice, mentale și morale a copiilor, care ar putea fi afectată prin accesarea unui conținut necorespunzător. În plus, pentru a încuraja cetățenii să exploateze oportunitățile și să se bucure de avantajele oferite de internet și de alte tehnologii sunt necesare, de asemenea, măsuri de promovare a utilizării în condiții de siguranță sporită a acestora.

               (2)

               Comunicarea Comisiei intitulată „i2010 – O societate informațională europeană pentru creștere și ocuparea forței de muncă” [COM(2005) 0229], care dezvoltă strategia de la Lisabona, încearcă să realizeze o coerență la nivelul politicilor Comisiei cu privire la societatea informațională și media, în scopul consolidării contribuției majore a tehnologiilor de informare și comunicare la performanțele economice ale statelor membre. Unul dintre obiectivele strategiei respective este crearea unui spațiu informațional european unic care oferă comunicații în bandă largă convenabile și sigure, un conținut bogat și variat și servicii digitale.

               (3)

               Cadrul legislativ comunitar care tratează provocările pe care le reprezintă conținutul digital în cadrul societății informaționale cuprinde dispoziții privind protecția minorilor (3), protecția vieții private (4) și răspunderea furnizorilor intermediari de servicii (5). Decizia-cadru 2004/68/JAI a Consiliului din 22 decembrie 2003 privind combaterea exploatării sexuale a copiilor și a pornografiei infantile (6) stabilește cerințe minime aplicabile statelor membre în ceea ce privește definirea de infracțiuni și de sancțiuni corespunzătoare. Recomandarea 2006/952/CE a Parlamentului European și a Consiliului din 20 decembrie 2006 privind protecția minorilor și a demnității umane, precum și dreptul la replică în legătură cu competitivitatea industriei europene de servicii de informare audiovizuale și on-line (7) se bazează pe Recomandarea 98/560/CE a Consiliului din 24 septembrie 1998 privind dezvoltarea competitivității industriei europene a serviciilor audiovizuale și de informare prin promovarea de cadre naționale în scopul asigurării unui nivel comparabil și eficace de protecție a minorilor și a demnității umane (8) și stabilește orientări pentru crearea autoreglementării la nivel național și extinde sfera de aplicare pentru a include educația în domeniul media, cooperarea și schimbul de experiență și de bune practici între organismele de reglementare, autoreglementare și coreglementare, precum și măsuri de combatere a discriminării în toate mijloacele de informare.

               (4)

               Vor fi în permanență necesare acțiuni, atât în ceea ce privește conținutul potențial dăunător pentru copii, în special materialele pornografice, cât și conținutul cu caracter ilegal, în special materialele privind abuzuri săvârșite asupra minorilor. De asemenea, sunt necesare acțiuni de prevenire a situațiilor în care copiii devin victime ale comportamentelor dăunătoare și ilegale generatoare de efecte negative la nivel fizic și psihic, precum și a situațiilor în care copiii sunt ispitiți să imite acest gen de comportamente, făcându-și rău lor și altora. Ar trebui depuse eforturi deosebite pentru a găsi soluții care să împiedice propunerile deliberate, adresate de adulți cu ajutorul tehnologiilor de informare și comunicare, de a se întâlni cu copii în scopul comiterii de abuzuri sau alte delicte sexuale. În același timp, ar trebui să se acorde o atenție specială sistemului de sprijin reciproc.

               (5)

               Măsurile ar trebui, de asemenea, să vizeze împiedicarea transformării copiilor în victime, prin amenințări, hărțuire și umilire prin intermediul internetului și/sau al tehnologiilor digitale interactive, inclusiv telefonia mobilă.

               (6)

               Decizia nr. 276/1999/CE a Parlamentului European și a Consiliului din 25 ianuarie 1999 de adoptare a unui plan multianual de acțiune la nivel comunitar pentru promovarea unei utilizări în condiții de siguranță sporită a internetului și a noilor tehnologii on-line prin combaterea conținuturilor ilegale și dăunătoare, în special în ceea ce privește protecția copiilor și a minorilor (9) (Planul de acțiune pentru un internet mai sigur 1998-2004) și Decizia nr. 854/2005/CE a Parlamentului European și a Consiliului din 11 mai 2005 de instituire a unui program comunitar multianual de promovare a utilizării, în condiții de mai mare siguranță, a Internetului și a noilor tehnologii on-line (10) (programul Safer Internet Plus 2005-2008) au furnizat finanțare comunitară care, după cum s-a demonstrat în evaluările programului prezentate Parlamentului European, Consiliului și Comitetului Regiunilor [COM(2001) 0690, COM(2003) 0653 și COM(2006) 0663], a încurajat, cu succes, o gamă variată de inițiative și a creat „valoare adăugată la nivel european”.

               (7)

               Pe lângă constatările din cadrul evaluărilor programelor precedente, o serie de sondaje Eurobarometru, precum și o consultare publică, au identificat în mod clar necesitatea de menținere a activităților vizând semnalarea conținuturilor cu caracter ilegal și sporirea gradului de conștientizare în statele membre.

               (8)

               Programul instituit prin prezenta decizie ar trebui, printre altele, să urmărească crearea unor pachete educaționale pentru părinți, persoanele care au grijă de copii, profesori și educatori.

               (9)

               Evoluțiile tehnologice, schimbarea modurilor în care sunt folosite internetul și alte tehnologii de comunicare de către adulți și copii și mutațiile suferite de comportamentele sociale conduc la apariția unor noi riscuri pentru copii. Pentru a se putea înțelege mai bine aceste schimbări, este necesar să se consolideze baza de cunoștințe care poate fi utilizată în conceperea unor acțiuni eficiente. Mai multe măsuri și acțiuni ar trebui combinate în mod pluriform și complementar. Aceasta ar trebui să cuprindă, de exemplu, luarea unor măsuri pentru promovarea utilizării internetului în condiții de siguranță și în mod responsabil, continuarea dezvoltării tehnologiilor de sprijin, promovarea bunelor practici cu privire la coduri de conduită cuprinzând standarde comportamentale care fac obiectul unui consens general, precum și cooperarea cu sectorul în cauză pentru realizarea obiectivelor convenite de comun acord ale codurilor de conduită.

               (10)

               Programul ar trebui să sprijine, în continuare, măsurile de încurajare a conținutului benefic pentru copii.

               (11)

               Peisajul audiovizual în continuă schimbare, care este rezultatul inovării în domeniul noilor tehnologii și al mass-media, face necesară formarea copiilor, precum și a părinților, a persoanelor care au grijă de copii, a educatorilor și a profesorilor în vederea utilizării serviciilor de informare on-line în condiții de siguranță și în mod eficace.

               (12)

               A trebui să se încerce protejarea copiilor prin dezvoltarea, de exemplu, a unor sisteme eficace de verificare a vârstei, precum și a unor modalități de certificare pe bază voluntară.

               (13)

               Cooperarea internațională este esențială, dată fiind natura globală a problemei. Conținutul ilegal poate fi produs într-o țară, găzduit în alta, dar accesat și descărcat de oriunde din lume. Cooperarea internațională, care a fost stimulată prin intermediul structurilor comunitare de contact în rețea, ar trebui să fie consolidată pentru a putea proteja mai bine copiii împotriva riscurilor transfrontaliere care implică țări terțe. Un schimb de bune practici între organizații europene și organizații din alte părți ale lumii s-ar putea dovedi reciproc avantajos.

               (14)

               Toate statele membre au ratificat Convenția ONU cu privire la drepturile copilului din 20 noiembrie 1989, conform căreia statele semnatare sunt obligate să adopte orice măsuri naționale, bilaterale și multilaterale necesare pentru a preveni orice formă de exploatare a copiilor și să adopte orice măsuri legislative, administrative și de altă natură necesare pentru a garanta drepturile recunoscute prin convenția respectivă, recurgându-se, acolo unde este cazul, la cooperarea internațională.

               (15)

               Măsurile pe care Comisia este împuternicită să le adopte în cadrul competențelor de executare conferite prin prezenta decizie sunt, în esență, măsuri de gestionare privind punerea în aplicare a unui program cu implicații bugetare substanțiale în sensul articolului 2 litera (a) din Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei (11). Prin urmare, măsurile respective ar trebui să se adopte în conformitate cu procedura de gestionare prevăzută la articolul 4 din decizia respectivă.

               (16)

               Comisia ar trebui să asigure complementaritatea și sinergia cu inițiativele și programele comunitare conexe.

               (17)

               Prezenta decizie stabilește pentru punerea în aplicare a programului un cadru financiar care constituie referința primară pentru autoritatea bugetară, în cursul procedurii bugetare anuale, în sensul punctului 37 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (12).

               (18)

               Deoarece obiectivele prezentei decizii nu pot fi realizate în mod satisfăcător de către statele membre, având în vedere caracterul transnațional al aspectelor implicate, și, prin urmare, având în vedere amploarea și efectele la nivel european ale acțiunilor, pot fi realizate mai bine la nivelul Comunității, aceasta poate adopta măsuri, în conformitate cu principiul subsidiarității, astfel cum este prevăzut la articolul 5 din tratat. În conformitate cu principiul proporționalității, astfel cum este enunțat în respectivul articol, prezenta decizie nu depășește ceea ce este necesar pentru atingerea acestor obiective.

               (19)

               Prezenta decizie respectă drepturile fundamentale și principiile recunoscute de Carta drepturilor fundamentale a Uniunii Europene, în special articolul 3 alineatul (1) și articolele 7, 8 și 24,

         DECID:
   Articolul 1
   Obiectivul programului
   (1)   Prin prezenta decizie se instituie un program comunitar cu scopul de a promova o utilizare mai sigură a internetului și a altor tehnologii de comunicare, în special pentru copii, precum și de a combate conținutul ilegal și comportamentele dăunătoare din mediul on-line.
   Acest program se intitulează „Programul pentru un internet mai sigur” („programul”).
   (2)   Se stabilesc următoarele linii de acțiune:

               (a)

               asigurarea conștientizării la nivel public;

               (b)

               combaterea conținutului ilegal și a comportamentului dăunător din mediul on-line;

               (c)

               promovarea unui mediu on-line mai sigur;

               (d)

               stabilirea unei baze de cunoștințe.

         Activitățile care urmează să fie desfășurate în cadrul acestor linii de acțiune sunt stabilite în anexa I.
   Punerea în aplicare a programului se face în conformitate cu anexa III.
   (3)   În sensul prezentei decizii, „copii” înseamnă persoanele cu vârste de până la 18 ani, cu excepția celor cărora legislația națională le conferă, în anumite condiții, capacitate juridică deplină înainte de atingerea acestei vârste.
   Articolul 2
   Participare
   (1)   Participarea la program este deschisă entităților cu personalitate juridică stabilite în:

               (a)

               statele membre;

               (b)

               țările care fac parte din Asociația Europeană a Liberului Schimb (AELS) și din Spațiul Economic European (SEE), în conformitate cu condițiile stabilite în Acordul SEE;

               (c)

               țările în curs de aderare și în țările candidate care beneficiază de o strategie de preaderare, în conformitate cu principiile generale și cu termenii și condițiile generale de participare a țărilor în cauză la programele comunitare stabilite prin acordurile-cadru și prin deciziile consiliului de asociere aplicabile;

               (d)

               țările din vestul Peninsulei Balcanice și din vecinătatea Europei, în conformitate cu dispozițiile care urmează să fie stabilite împreună cu țările în cauză, în urma încheierii de acorduri-cadru privind participarea acestora la programe comunitare;

               (e)

               țările terțe care sunt părți la un acord internațional încheiat cu Comunitatea în condițiile și în temeiul căruia aduc o contribuție financiară la program.

         (2)   Programul este, de asemenea, deschis spre participare și organizațiilor internaționale și entităților cu personalitate juridică stabilite în alte țări terțe decât cele menționate la alineatul (1) literele (b)-(e), în condițiile stabilite în anexa III.
   Articolul 3
   Competențele Comisiei
   (1)   Comisia este responsabilă cu punerea în aplicare a programului.
   (2)   Comisia întocmește programe de lucru anuale în baza prezentei decizii.
   (3)   În cadrul punerii în aplicare a programului, Comisia, în strânsă colaborare cu statele membre, garantează consecvența generală acestuia, precum și complementaritatea cu celelalte politici, programe și acțiuni relevante la nivel comunitar.
   (4)   Comisia acționează în conformitate cu procedura menționată la articolul 4 alineatul (2) în scopul:

               (a)

               adoptării și modificării programelor de lucru anuale, inclusiv stabilirea domeniilor prioritare pentru cooperarea internațională;

               (b)

               evaluării proiectelor propuse în urma cererilor de propuneri de finanțare comunitară în cadrul cărora contribuția comunitară estimată este egală sau mai mare de 500 000 EUR;

               (c)

               punerii în aplicare a măsurilor referitoare la evaluarea programului.

         (5)   Comisia informează comitetul menționat la articolul 4 cu privire la progresele realizate în ceea ce privește punerea în aplicare a programului. În special, Comisia informează imediat comitetul respectiv cu privire la toate deciziile de selecție referitoare la aspecte care nu intră sub incidența alineatului (4) din prezentul articol.
   Articolul 4
   Comitetul
   (1)   Comisia este asistată de un comitet.
   (2)   Atunci când se face trimitere la prezentul alineat, se aplică articolele 4 și 7 din Decizia 1999/468/CE, având în vedere dispozițiile articolului 8 din respectiva decizie.
   Perioada prevăzută la articolul 4 alineatul (3) din Decizia 1999/468/CE se stabilește la trei luni.
   Articolul 5
   Monitorizare și evaluare
   (1)   Pentru a se asigura că ajutorul comunitar este utilizat în mod eficient, Comisia se asigură că acțiunile întreprinse în temeiul prezentei decizii sunt supuse unei evaluări prealabile, unor acțiuni de monitorizare și unei evaluări ulterioare.
   (2)   Comisia monitorizează punerea în aplicare a proiectelor realizate în cadrul programului.
   (3)   Comisia evaluează modul în care au fost executate proiectele precum și impactul acestora, pentru a vedea dacă obiectivele inițiale au fost îndeplinite.
   (4)   Până la 24 iunie 2011, Comisia prezintă Parlamentului European, Consiliului, Comitetului Economic și Social European și Comitetului Regiunilor un raport privind punerea în aplicare a liniilor de acțiune menționate la articolul 1 alineatul (2).
   (5)   La sfârșitul programului, Comisia prezintă un raport final de evaluare.
   Articolul 6
   Dispoziții financiare
   (1)   Programul cuprinde o perioadă de cinci ani, începând de la 1 ianuarie 2009.
   (2)   Pachetul financiar pentru punerea în aplicare a programului pentru perioada cuprinsă între 1 ianuarie 2009 și 31 decembrie 2013 se stabilește la 55 000 000 EUR.
   (3)   Sumele alocate anual pentru perioada 2009-2013 sunt autorizate de autoritatea bugetară în limitele cadrului financiar.
   (4)   Anexa II cuprinde o defalcare orientativă a cheltuielilor.
   Articolul 7
   Intrarea în vigoare
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Strasbourg, 16 decembrie 2008.

            Pentru Parlamentul European

            Președintele

         H.-G. PÖTTERING

            Pentru Consiliu

            Președintele

         B. LE MAIRE

      (1)  JO C 224, 30.8.2008, p. 61.

      (2)  Avizul Parlamentului European din 22 octombrie 2008 (nepublicat încă în Jurnalul Oficial) și Decizia Consiliului din 9 decembrie 2008.

      (3)  Directiva 2007/65/CE a Parlamentului European și a Consiliului din 11 decembrie 2007 de modificare a Directivei 89/552/CEE a Consiliului privind coordonarea anumitor acte cu putere de lege și acte administrative ale statelor membre cu privire la desfășurarea activităților de difuzare a programelor de televiziune (JO L 332, 18.12.2007, p. 27).

      (4)  Directiva 2002/58/CE a Parlamentului European și a Consiliului din 12 iulie 2002 privind prelucrarea datelor personale și protejarea confidențialității în sectorul comunicațiilor publice. (Directiva asupra confidențialității și comunicațiilor electronice) (JO L 201, 31.7.2002, p. 37).

      (5)  Directiva 2000/31/CE a Parlamentului European și a Consiliului din 8 iunie 2000 privind anumite aspecte juridice ale serviciilor societății informaționale, în special ale comerțului electronic, pe piața internă (Directiva privind comerțul electronic) (JO L 178, 17.7.2000, p. 1).

      (6)  JO L 13, 20.1.2004, p. 44.

      (7)  JO L 378, 27.12.2006, p. 72.

      (8)  JO L 270, 7.10.1998, p. 48.

      (9)  JO L 33, 6.2.1999, p. 1.

      (10)  JO L 149, 11.6.2005, p. 1.

      (11)  JO L 184, 17.7.1999, p. 23.

      (12)  JO C 139, 14.6.2006, p. 1.

      ANEXA I
      ACȚIUNI
      Introducere
      Obiectivul programului este să promoveze o utilizare mai sigură a internetului și a altor tehnologii de comunicare (denumite, în continuare, „tehnologii on-line”), să educe utilizatorii, în special copiii, părinții, persoanele care au grijă de copii, educatorii și profesorii în acest sens, precum și să combată conținutul ilegal și comportamentele dăunătoare din mediul on-line.
      În vederea atingerii acestui obiectiv, programul va pune accentul pe asistența practică pentru utilizatorii finali, în special copii, părinți, persoanele care au grijă de copii, educatori și profesori, prin încurajarea parteneriatelor între mai mulți factori interesați.
      Scopul global al programului este să promoveze o utilizare în condiții de siguranță sporită a tehnologiilor on-line, în special de către copii, să promoveze dezvoltarea unui mediu on-line sigur, să reducă volumul de conținuturi ilegale diseminate on-line, să combată comportamentele potențial dăunătoare din mediul on-line (inclusiv manipularea psihologică a copiilor în scopuri sexuale și în scop de „grooming”, respectiv procesul prin care un adult se împrietenește cu un copil cu intenția de a comite abuzuri sexuale asupra acestuia, hărțuirea electronică și fișierele electronice care prezintă agresiuni fizice și/sau psihologice) și să asigure conștientizarea la nivel public a riscurilor și precauțiilor aferente mediului on-line, precum și să contribuie la dezvoltarea unor instrumente pedagogice pe baza bunelor practici.
      Pentru a se asigura o abordare coerentă a riscurilor, în cazurile în care conținutul și serviciile pot fi accesate și utilizate atât on-line cât și off-line, cum este cel al jocurilor video, programul poate viza ambele tipuri de acces și de utilizare.
      Programul urmează să fie pus în aplicare prin intermediul a patru linii generale de acțiune:
      1.   Asigurarea conștientizării la nivel public
      Activitățile vor urmări sporirea gradului de conștientizare în rândul publicului, în special al copiilor, părinților, persoanelor care au grijă de copii, educatorilor și profesorilor cu privire la oportunitățile și riscurile pe care le prezintă utilizarea tehnologiilor on-line, precum și modalități de garantare a siguranței on-line. De asemenea, acestea vor aborda și oportunitățile și riscurile serviciilor care folosesc noi platforme de distribuție, cum ar fi serviciile audiovizuale care folosesc rețelele de telefonie mobilă. Atunci când este cazul, se vor pune la dispoziție pachete informative în versiuni multilingve. Principalele acțiuni cu caracter general planificate sunt:

                  (1)

                  Sporirea gradului de conștientizare la nivel public și diseminarea de informații privind utilizarea în condiții de siguranță sporită a tehnologiilor on-line.
                  Activitățile vor promova conștientizarea la nivel public, în mod coordonat în întreaga Uniune Europeană, prin transmiterea unui mesaj pozitiv cu privire la oportunitățile de utilizare mai mare și mai intensă a tehnologiilor informației și comunicației, furnizându-se informații adecvate cu privire la riscurile și metodele de abordare a acestora. Se vor încuraja acțiuni care să permită copiilor să utilizeze în mod responsabil tehnologiile on-line, în special prin programe educative referitoare la media, de nivel începător sau mai avansat. Activitățile vor încuraja mijloacele rentabile de distribuire către un număr mare de utilizatori a informațiilor vizând conștientizarea, de exemplu prin colaborarea cu mass-media, prin distribuirea on-line de conținuturi generate de utilizator și prin intermediul sistemului de învățământ. Metodele de distribuire și de prezentare a mesajelor vor fi adaptate diferitelor grupuri-țintă (grupe de vârste diferite de copii și părinți ai acestora, de persoane care au grijă de copii, educatori și profesori).

                  (2)

                  Asigurarea de puncte de contact unde părinții și copiii pot primi răspunsuri la întrebările privind navigarea pe internet în condiții de siguranță, inclusiv sfaturi cu privire modalitățile de contracarare a grooming-ului și a hărțuirii pe internet.
                  Activitățile vor viza „responsabilizarea” utilizatorilor în direcția realizării unor alegeri responsabile și în cunoștință de cauză, oferindu-le acestora sfaturi cu privire la informații relevante și măsurile de precauție care trebuie luate pentru asigurarea siguranței în mediul on-line.

                  (3)

                  Încurajarea dezvoltării unor metode și instrumente eficiente și rentabile de sporire a gradului de conștientizare.
                  Acțiunile vor viza îmbunătățirea metodelor și instrumentelor relevante pentru sporirea gradului de conștientizare, pentru a le face mai eficiente și mai rentabile pe termen lung.

                  (4)

                  Asigurarea schimburilor de bune practici și a cooperării transfrontaliere la nivelul UE.
                  Se vor întreprinde acțiuni în vedere asigurării unei cooperări transfrontaliere eficace la nivelul UE, precum și a unor schimburi eficiente de bune practici, instrumente, metode, experiență și informații.

                  (5)

                  Asigurarea schimburilor de bune practici și a cooperării la nivel internațional.
                  Acțiunile vor viza promovarea cooperării și a schimburilor de bune practici, instrumente, metode, experiență și informații la nivel internațional pentru a încuraja adoptarea unor abordări și metode de lucru comune și sporirea eficacității, rentabilității și gamei de inițiative globale.

            2.   Combaterea conținutului ilegal și a comportamentului dăunător din mediul on-line
      Activitățile vor urmări reducerea volumului de conținut ilegal care circulă on-line și abordarea în mod adecvat a problemei comportamentului dăunător din mediul on-line, punându-se accent în special pe distribuirea pe internet a materialelor pornografice cu minori, pe grooming și pe hărțuirea pe internet. Principalele acțiuni cu caracter general planificate sunt:

                  (1)

                  Punerea la dispoziția publicului și încurajarea creării unor puncte de contact și a unor linii telefonice unde se pot semnala conținuturile ilegale și comportamentele dăunătoare din mediul on-line.
                  Activitățile vor garanta faptul că aceste puncte de contact sunt eficace și vizibile pentru public, se află în strânsă legătură cu alți actori de la nivel național (în special cu unitățile specializate în criminalitate electronică ale poliției) și cooperează la nivelul UE pentru a rezolva problemele transfrontaliere și pentru a realiza schimburi de bune practici. Aceste puncte de contact vor furniza, de asemenea, publicului informațiile necesare cu privire la semnalarea conținuturilor ilegale și la evaluarea conținutului serviciilor de informare on-line care ar putea dăuna integrității fizice, mentale sau morale a copiilor.

                  (2)

                  Abordarea problemei comportamentelor dăunătoare din mediul on-line, în special grooming și hărțuirea pe internet. Activitățile vor urmări abordarea problemei pe care o reprezintă grooming-ul on-line precum și hărțuirea pe internet.
                  Acțiunile vor aborda aspecte de ordin tehnic, psihologic și sociologic legate de aceste probleme și vor promova cooperarea și coordonarea între factorii implicați.

                  (3)

                  Stimularea utilizării de soluții tehnice pentru a aborda în mod adecvat problemele pe care le reprezintă conținutul ilegal și comportamentele dăunătoare din mediul on-line, precum și informarea utilizatorilor finali cu privire la modul de aplicare al acestei tehnologii.
                  Activitățile vor încuraja elaborarea, dezvoltarea sau adaptarea și/sau promovarea de instrumente tehnologice eficace pentru rezolvarea în mod adecvat a problemelor pe care le reprezintă conținutul ilegal și pentru lupta împotriva comportamentelor dăunătoare din mediul on-line, instrumente care să fie puse la dispoziție în mod gratuit și care să fie utilizate cu ușurință de părțile interesate, și, de asemenea, vor încuraja promovarea de către prestatorii de servicii a utilizării sigure și responsabile a conexiunilor, în vederea protejării copiilor împotriva activităților periculoase. Părțile interesate vor fi informate cu privire la disponibilitatea și utilizarea corectă a acestei tehnologii. Vor putea fi luate în considerare, printre altele, următoarele măsuri:

                              (a)

                              adoptarea unei etichete de calitate pentru prestatorii de servicii, astfel încât utilizatorii să poată verifica cu ușurință dacă un anumit prestator subscrie sau nu la un cod de conduită;

                              (b)

                              folosirea de către utilizatorii finali a unor filtre, care să se împiedice transmiterea prin intermediul tehnologiilor on-line a informațiilor care ar putea aduce atingere integrității fizice, mentale sau morale a copiilor;

                              (c)

                              susținerea și promovarea măsurilor de încurajare a conținutului pozitiv pentru copii;

                              (d)

                              încercarea de a evalua eficacitatea instrumentelor dezvoltate în cooperare cu sectorul internetului, care permit organelor de control al aplicării legii să detecteze infractorii care acționează on-line.

                  (4)

                  Promovarea cooperării și schimburilor de informații, experiență și bune practici între factorii interesați la nivel național și la nivelul UE.
                  Activitățile vor urmări îmbunătățirea coordonării între factorii interesați implicați în combaterea distribuției de conținut ilegal și a comportamentelor dăunătoare din mediul on-line, precum și încurajarea participării și angajării acestor factori interesați. Activitățile vor încuraja, în special, punerea în comun a expertizei la nivel internațional și elaborarea în comun a ideilor la nivelul guvernelor, organelor de control al aplicării legii, liniilor de urgență, instituțiilor bancare/financiare/de cărți de credit, centrelor de consiliere a copiilor supuși abuzurilor, organizațiilor de ocrotire a copiilor și sectorul internet.

                  (5)

                  Intensificarea cooperării și a schimburilor de informații și de experiență la nivel internațional pentru combaterea problemei conținutului ilegal și a comportamentelor dăunătoare din mediul on-line.
                  Activitățile vor urmări îmbunătățirea cooperării cu țări terțe, armonizarea abordărilor folosite pentru rezolvarea problemelor pe care le reprezintă conținutul ilegal și comportamentele dăunătoare din mediul on-line la nivel internațional și încurajarea dezvoltării unor conexiuni coordonate între bazele de date ale statelor membre referitoare la abuzurile comise asupra minorilor și, de asemenea, a unor abordări și metode de lucru comune. Activitățile vor urmări, în special, instituirea unei colaborări strânse între autoritățile naționale, poliție și punctele de contact. Se vor lua măsuri pentru crearea unei baze de date comune la nivelul UE, care să cuprindă informații privind abuzurile comise asupra copiilor, precum și măsuri care să permită conectarea dintre această bază de date și Europol.

                  (6)

                  Implicarea oficiilor de înregistrare a denumirilor de domeniu în cazurile în care acestea, în prezent, nu intervin, și intensificarea cooperării existente.
                  Având în vedere prevederile din legislația națională, activitățile sunt destinate să completeze acțiunile existente, prin îmbunătățirea cooperării cu oficiile de înregistrare a denumirilor de domeniu din statele membre și să încurajeze instituirea de raporturi pozitive cu oficiile din afara UE, cu scopul de a permite depistarea din timp a conținuturilor potențial ilegale și de a reduce durata de existență a site-urilor despre care se știe că oferă conținuturi care prezintă copii supuși abuzurilor sexuale.

            3.   Promovarea unui mediu on-line mai sigur
      Activitățile din cadrul acestei acțiuni vor urmări reunirea factorilor interesați în vederea găsirii unor modalități de promovare a unui mediu on-line mai sigur și de protejare a copiilor împotriva conținuturilor dăunătoare. Principalele acțiuni cu caracter general planificate sunt:

                  (1)

                  Intensificarea cooperării și a schimburilor de informații, experiență și bune practici între factorii interesați.
                  Activitățile vor urmări îmbunătățirea cooperării, armonizarea abordărilor în ceea ce privește crearea unui mediu on-line mai sigur pentru copii, precum și facilitarea schimburilor de bune practici și de metode de lucru. De asemenea, acțiunile vor viza dotarea factorilor interesați cu o platformă deschisă pentru discutarea aspectelor legate de promovarea unui mediu on-line mai sigur și de metodele privind protejarea copiilor împotriva conținuturilor potențial dăunătoare în contextul diferitelor platforme.

                  (2)

                  Încurajarea factorilor interesați în direcția dezvoltării și introducerii unor sisteme adecvate de autoreglementare și coreglementare. Acțiunile vor încuraja crearea și implementarea de inițiative privind autoreglementarea și coreglementarea și, de asemenea, vor încuraja factorii interesați să țină seama de protecția copiilor în momentul în care creează noi tehnologii și servicii.

                  (3)

                  Încurajarea și acordarea de asistență prestatorilor de servicii pentru a dezvolta un sistem de etichetare.
                  Acțiunile vor viza încurajarea și acordarea de asistență prestatorilor de servicii pe internet pentru a dezvolta, ca măsură de autocontrol, un sistem de etichetare a paginilor internet printr-o mențiune de tipul „sigure pentru copii”. Aceste acțiuni pot include, printre altele, analizarea posibilității de creare a unui sistem de simboluri descriptive comune sau mesaje de avertizare care să indice categoria de vârstă și/sau acele aspecte legate de conținut care au condus la recomandarea privind o anumită limită de vârstă, utilizatorii fiind astfel mai conștienți de conținutul on-line potențial dăunător.

                  (4)

                  Stimularea implicării copiilor în crearea unui mediu on-line mai sigur.
                  Acțiunile vor avea ca obiectiv implicarea copiilor, asigurând participarea egală a fetelor și băieților, cu scopul de a înțelege mai bine experiențele și modul în care aceștia percep utilizarea tehnologiilor on-line, precum și de a promova, cu ajutorul specialiștilor, un mediu on-line mai sigur pentru copii. Implicarea acestora urmează să fie realizată în mod regulat, în cadrul unor activități precum Forumul european pentru drepturile copilului, Forumul pentru un internet mai sigur și altele.

                  (5)

                  Sporirea gradului de informare cu privire la instrumentele adecvate pentru lupta împotriva conținutului dăunător din mediul on-line.
                  Activitățile vor viza în special părinții, persoanele care au grijă de copii, educatorii și profesorii și vor avea ca obiectiv sporirea gradului de informare cu privire la performanțele și eficacitatea instrumentelor care servesc la combaterea conținutului potențial dăunător din mediul on-line, cum ar fi sistemele de filtrare, și dotarea în mod regulat a tuturor utilizatorilor cu informații, instrumente și aplicații adecvate, didactice și simple care să le fie de ajutor în combaterea conținuturilor dăunătoare în contextul diferitelor platforme.

                  (6)

                  Asigurarea compatibilității între abordarea adoptată în Uniunea Europeană și cea de la nivel internațional.
                  Activitățile vor promova cooperarea și schimburile de informații, experiență și bune practici între factorii interesați la nivel național și la nivelul UE.

            4.   Stabilirea unei baze de cunoștințe
      Activitățile vor avea ca obiectiv stabilirea unei baze de cunoștințe pentru rezolvarea în mod adecvat a problemelor puse de utilizările existente și emergente ale mediului on-line, precum și a riscurilor și consecințelor relevante, în scopul proiectării unor acțiuni corespunzătoare vizând asigurarea siguranței în mediul on-line pentru toți utilizatorii. Conținutul acestei baze de cunoștințe ar trebui să fie folosit în comun de factorii interesați și popularizat în rândul statelor membre. Principalele acțiuni cu caracter general planificate sunt:

                  (1)

                  Încurajarea adoptării unei abordări coordonate în ceea ce privește cercetările din domeniile relevante.
                  Acțiunile vor urmări reunirea oamenilor de știință și a experților angajați în domeniul siguranței copiilor în mediul on-line la nivelul UE, stimularea cooperării și coordonării la nivel internațional, precum și stabilirea unor prezentări generale actualizate cu privire la activitățile de cercetare existente și emergente.

                  (2)

                  Furnizarea de informații actualizate cu privire la utilizarea de către copii a tehnologiilor on-line.
                  Se vor întreprinde acțiuni în vederea generării unor informații actualizate cu privire la utilizarea de către copii a tehnologiilor on-line și la modul în care aceștia, precum și părinții lor, persoanele care au grijă de copii, educatorii și profesorii abordează atât oportunitățile, cât și riscurile. Acțiunile vor cuprinde atât aspecte cantitative, cât și calitative. De asemenea, acțiunile vor viza și sporirea nivelului de cunoaștere a strategiilor proprii ale copiilor privind abordarea riscurilor în mediul on-line, precum și evaluarea eficacității acestor strategii.

                  (3)

                  Analizarea statisticilor și a tendințelor din diferitele state membre.
                  Se vor întreprinde acțiuni pentru analiza statisticilor și a tendințelor din diferite state membre, în scopul de a permite organelor de control al aplicării legii și autorităților competente din statele membre să reducă suprapunerea eforturilor în curs și să maximizeze utilizarea resurselor prezente și viitoare.

                  (4)

                  Promovarea investigațiilor cu privire la abuzurile săvârșite asupra copiilor în mediul on-line.
                  Acțiunile, utilizând o abordare care să țină seama de egalitatea de gen, vor viza investigarea aspectelor de ordin tehnic, psihologic și sociologic legate de victimizarea copiilor în mediul on-line, inclusiv hărțuirea pe internet, grooming, investigarea aspectelor legate de materialele pornografice cu minori disponibile on-line și a formelor emergente de comportament care prezintă riscul de a fi dăunătoare pentru copii.

                  (5)

                  Promovarea investigațiilor cu privire la modalități de ameliorare a gradului de utilizare în siguranță a tehnologiilor on-line.
                  Acțiunile vor putea viza investigații și încercări cu privire la metode și instrumente de sporire a gradului de conștientizare, scheme reușite de coreglementare și autoreglementare, eficacitatea unor soluții tehnice sau non-tehnice diverse, precum și alte aspecte relevante.

                  (6)

                  Sporirea gradului de cunoaștere cu privire la efectele asupra copiilor a utilizării tehnologiilor actuale și emergente.
                  Acțiunile, utilizând o abordare care să țină seama de egalitatea de gen, vor avea ca obiectiv sporirea gradului de înțelegere a efectelor la nivel psihologic, comportamental și sociologic pe care tehnologiile on-line le au asupra copiilor, de la efectul expunerii la conținuturi și comportamente dăunătoare la grooming și hărțuire pe internet și, în contextul unor platforme diferite, de la computere și telefoane mobile la console de jocuri și alte tehnologii emergente.

      ANEXA II
      DEFALCAREA ORIENTATIVĂ A CHELTUIELILOR

                              1.

                              Asigurarea conștientizării la nivel public

                  48 %

                              2.

                              Combaterea conținutului ilegal și a comportamentului dăunător din mediul on-line

                  34 %

                              3.

                              Promovarea unui mediu on-line mai sigur

                  10 %

                              4.

                              Stabilirea unei baze de cunoștințe

                  8 %

      ANEXA III
      METODELE DE PUNERE ÎN APLICARE A PROGRAMULUI
      1.   Comisia va pune în aplicare programul în conformitate cu specificațiile tehnice din anexa I.
      2.   Programul urmează să fie pus în aplicare prin acțiuni care cuprind:
      A.   Acțiuni cu costuri partajate

                  (1)

                  Proiecte pilot și acțiuni vizând bunele practici; proiecte ad hoc în domenii relevante pentru program, inclusiv proiecte care demonstrează bune practici sau care implică utilizări inovatoare ale tehnologiilor existente.

                  (2)

                  Rețele și acțiuni naționale care reunesc o gamă variată de factori interesați pentru a acționa în întreaga Europă și pentru a facilita activitățile de coordonare și schimbul de cunoștințe.

                  (3)

                  Cercetare realizată în mod similar la nivel european cu privire la utilizarea tehnologiilor on-line, la riscurile aferente pentru copii și la efectele practicilor dăunătoare asupra copiilor, precum și cu privire la aspectele de ordin comportamental și psihologic, cu accent pe abuzurile săvârșite asupra copiilor legate de utilizarea tehnologiilor on-line, cercetări privind situațiile de risc care urmează să apară în viitorul apropiat datorită evoluției comportamentelor sau tehnologiei etc.

                  (4)

                  Proiecte de implementare a tehnologiilor

            B.   Măsuri însoțitoare:
      Măsurile însoțitoare vor contribui la punerea în aplicare a programului sau la pregătirea unor activități viitoare.

                  (1)

                  Analize comparative și sondaje de opinie pentru obținerea unor date fiabile cu privire la utilizarea tehnologiilor on-line în toate statele membre, culese prin intermediul unor metodologii similare.

                  (2)

                  Evaluare tehnică a unor tehnologii, precum cele de filtrare, concepute pentru promovarea unei utilizări în condiții de siguranță sporită a internetului și a noilor tehnologii on-line.

                  (3)

                  Studii vizând susținerea programului și a acțiunilor din cadrul acestuia.

                  (4)

                  Schimburi de informații prin intermediul unor conferințe, seminarii, ateliere și alte reuniuni, precum și prin gestionarea activităților grupate.

                  (5)

                  Activități de diseminare, informare și comunicare.

            3.   În conformitate cu articolul 2 alineatul (2), organizațiile internaționale și entitățile cu personalitate juridică stabilite în țări terțe pot participa la acțiuni cu costuri partajate, cu sau fără finanțare comunitară, în următoarele condiții:

                  (a)

                  acțiunea trebuie să se încadreze ca prioritate pentru domeniul cooperării internaționale, astfel cum este definită în programele anuale de lucru. Aceste priorități pot fi definite pe domenii tematice de activitate și/sau pe criterii geografice;

                  (b)

                  programele anuale de lucru pot defini și alte criterii și condiții care trebuie satisfăcute de organizațiile internaționale și de entitățile cu personalitate juridică stabilite în țări terțe pentru ca acestea să poată beneficia de finanțare comunitară.


title: 2014/50/UE: Decizia Consiliului din 20 ianuarie 2014 de reînnoire a Acordului de cooperare în domeniul științei și al tehnologiei dintre Comunitatea Europeană și Guvernul Federației Ruse

text:
               1.2.2014

               RO

               Jurnalul Oficial al Uniunii Europene

               L 32/1

      DECIZIA CONSILIULUI

   din 20 ianuarie 2014
   de reînnoire a Acordului de cooperare în domeniul științei și al tehnologiei dintre Comunitatea Europeană și Guvernul Federației Ruse
   (2014/50/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 186 coroborat cu articolul 218 alineatul (6) litera (a) punctul (v),
   având în vedere propunerea Comisiei Europene,
   având în vedere aprobarea Parlamentului European (1),
   întrucât:

               (1)

               Prin Decizia 2000/742/CE (2), Consiliul a aprobat încheierea Acordului de cooperare în domeniul științei și al tehnologiei dintre Comunitatea Europeană și Guvernul Federației Ruse („acordul”).

               (2)

               Articolul 12 litera (b) din acord prevede, în special, că acordul poate fi reînnoit cu acordul părților pentru perioade suplimentare de câte cinci ani. Prin Decizia 2009/313/CE (3), Consiliul a aprobat ultima dată reînnoirea acordului pentru o perioadă suplimentară de cinci ani.

               (3)

               După o reexaminare comună a acordului, ambele părți au luat act de recomandarea experților independenți conform căreia acordul ar trebui să fie reînnoit pentru o perioadă suplimentară de cinci ani în forma sa actuală.

               (4)

               Părțile la acord consideră că o reînnoire a acordului ar fi în interesul lor reciproc.

               (5)

               Conținutul acordului reînnoit va fi identic cu conținutul acordului care expiră la 20 februarie 2014.

               (6)

               Ca o consecință a intrării în vigoare a Tratatului de la Lisabona la 1 decembrie 2009, Uniunea Europeană a înlocuit Comunitatea Europeană și a succedat acesteia.

               (7)

               Reînnoirea acordului ar trebui aprobată în numele Uniunii,

         ADOPTĂ PREZENTA DECIZIE:
   Articolul 1
   Reînnoirea Acordului de cooperare în domeniul științei și al tehnologiei dintre Comunitatea Europeană și Guvernul Federației Ruse, pentru o perioadă suplimentară de cinci ani, se aprobă în numele Uniunii Europene.
   Articolul 2
   Președintele Consiliului procedează, în numele Uniunii, la notificarea către Guvernul Federației Ruse despre faptul că Uniunea și-a finalizat procedurile interne necesare pentru reînnoirea acordului în conformitate cu articolul 12 litera (b) din acord.
   Articolul 3
   Președintele Consiliului procedează, în numele Uniunii, la următoarea notificare:

      „Ca o consecință a intrării în vigoare a Tratatului de la Lisabona la 1 decembrie 2009, Uniunea Europeană a înlocuit Comunitatea Europeană și a succedat acesteia și, începând cu data respectivă, exercită toate drepturile și preia toate obligațiile Comunității Europene. Prin urmare, trimiterile la «Comunitatea Europeană» în textul acordului se interpretează, după caz, ca trimiteri la «Uniunea Europeană».”

   Articolul 4
   Prezenta decizie intră în vigoare la data adoptării.

      Adoptată la Bruxelles, 20 ianuarie 2014.

            Pentru Consiliu

            Președintele

         C. ASHTON

      (1)  Nepublicată încă în Jurnalul Oficial.

      (2)  Decizia 2000/742/CE a Consiliului din 16 noiembrie 2000 privind încheierea Acordului de cooperare în domeniul științei și al tehnologiei dintre Comunitatea Europeană și Guvernul Federației Ruse (JO L 299, 28.11.2000, p. 14).

      (3)  Decizia 2009/313/CE a Consiliului din 30 martie 2009 de reînnoire a Acordului de cooperare în domeniul științei și al tehnologiei dintre Comunitatea Europeană și Guvernul Federației Ruse (JO L 92, 4.4.2009, p. 3).


title: Decizia (UE) 2017/1647 a Parlamentului European din 27 aprilie 2017 privind închiderea conturilor Colegiului European de Poliție (în prezent Agenția Uniunii Europene pentru Formare în Materie de Aplicare a Legii) (CEPOL) pentru exercițiul financiar 2015

text:
               29.9.2017

               RO

               Jurnalul Oficial al Uniunii Europene

               L 252/186

         DECIZIA (UE) 2017/1647 A PARLAMENTULUI EUROPEAN
   din 27 aprilie 2017
   privind închiderea conturilor Colegiului European de Poliție (în prezent Agenția Uniunii Europene pentru Formare în Materie de Aplicare a Legii) (CEPOL) pentru exercițiul financiar 2015
   PARLAMENTUL EUROPEAN,

               —

               având în vedere conturile anuale finale ale Colegiului European de Poliție pentru exercițiul financiar 2015,

               —

               având în vedere Raportul Curții de Conturi privind conturile anuale ale Colegiului European de Poliție pentru exercițiul financiar 2015, însoțit de răspunsurile colegiului (1),

               —

               având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2015 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 21 februarie 2017 privind descărcarea de gestiune a colegiului în ceea ce privește execuția bugetară pentru exercițiul financiar 2015 (05873/2017 – C8-0064/2017),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Decizia 2005/681/JAI a Consiliului din 20 septembrie 2005 de instituire a Colegiului European de Poliție (CEPOL) și de abrogare a Deciziei 2000/820/JAI (4), în special articolul 16,

               —

               având în vedere Regulamentul (UE) 2015/2219 al Parlamentului European și al Consiliului din 25 noiembrie 2015 privind Agenția Uniunii Europene pentru Formare în Materie de Aplicare a Legii (CEPOL) și de înlocuire și de abrogare a Deciziei 2005/681/JAI a Consiliului (5), în special articolul 20,

               —

               având în vedere Regulamentul delegat (UE) nr. 1271/2013 al Comisiei din 30 septembrie 2013 privind Regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (6), în special articolul 108,

               —

               având în vedere articolul 94 și anexa IV la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A8-0081/2017),

               1.

               aprobă închiderea conturilor Colegiului European de Poliție pentru exercițiul financiar 2015;

               2.

               încredințează președintelui sarcina de a transmite prezenta decizie directorului executiv al Agenției Uniunii Europene pentru Formare în Materie de Aplicare a Legii, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Președintele

         Antonio TAJANI

            Secretarul General

         Klaus WELLE

      (1)  JO C 449, 1.12.2016, p. 36.

      (2)  A se vedea nota de subsol 1.

      (3)  JO L 298, 26.10.2012, p. 1.

      (4)  JO L 256, 1.10.2005, p. 63.

      (5)  JO L 319, 4.12.2015, p. 1.

      (6)  JO L 328, 7.12.2013, p. 42.


title: Decizia (UE) 2015/1294 a Consiliului din 20 iulie 2015 privind încheierea, în numele Uniunii Europene și al statelor membre ale acesteia, a protocolului adițional la Acordul pentru comerț, dezvoltare și cooperare dintre Comunitatea Europeană și statele membre ale acesteia, pe de o parte, și Republica Africa de Sud, pe de altă parte, pentru a ține seama de aderarea Republicii Croația la Uniunea Europeană

text:
               29.7.2015

               RO

               Jurnalul Oficial al Uniunii Europene

               L 199/6

         DECIZIA (UE) 2015/1294 A CONSILIULUI
   din 20 iulie 2015
   privind încheierea, în numele Uniunii Europene și al statelor membre ale acesteia, a protocolului adițional la Acordul pentru comerț, dezvoltare și cooperare dintre Comunitatea Europeană și statele membre ale acesteia, pe de o parte, și Republica Africa de Sud, pe de altă parte, pentru a ține seama de aderarea Republicii Croația la Uniunea Europeană
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 217 coroborat cu articolul 218 alineatul (6),
   având în vedere Actul de aderare a Croației, în special articolul 6 alineatul (2) al doilea paragraf,
   având în vedere propunerea Comisiei Europene,
   având în vedere aprobarea Parlamentului European,
   întrucât:

               (1)

               În conformitate cu Decizia (UE) 2015/733 a Consiliului (1), a fost semnat protocolul adițional la Acordul privind comerțul, dezvoltarea și cooperarea între Comunitatea Europeană și statele membre ale acesteia, pe de o parte, și Republica Africa de Sud, pe de altă parte (2), pentru a se ține seama de aderarea Republicii Croația la Uniunea Europeană (denumit în continuare „protocolul”), sub rezerva încheierii sale.

               (2)

               Protocolul ar trebui să fie aprobat,

         ADOPTĂ PREZENTA DECIZIE:
   Articolul 1
   Prin prezenta decizie se aprobă, în numele Uniunii și al statelor sale membre, protocolul adițional la Acordul privind comerțul, dezvoltarea și cooperarea între Comunitatea Europeană și statele membre ale acesteia, pe de o parte, și Republica Africa de Sud, pe de altă parte, pentru a se ține seama de aderarea Republicii Croația la Uniunea Europeană (3).
   Articolul 2
   Președintele Consiliului este autorizat prin prezenta decizie să desemneze persoana sau persoanele împuternicite să procedeze, în numele Uniunii și al statelor sale membre, la notificarea prevăzută la articolul 6 alineatul (2) din protocol (4).
   Articolul 3
   Prezenta decizie intră în vigoare la data adoptării.

      Adoptată la Bruxelles, 20 iulie 2015.

            Pentru Consiliu

            Președintele

         F. MOGHERINI

      (1)  Decizia (UE) 2015/733 a Consiliului din 9 octombrie 2014 privind semnarea, în numele Uniunii Europene și al statelor membre ale acesteia, și aplicarea cu titlu provizoriu a protocolului adițional la Acordul privind comerțul, dezvoltarea și cooperarea între Comunitatea Europeană și statele membre ale acesteia, pe de o parte, și Republica Africa de Sud, pe de altă parte, pentru a se ține seama de aderarea Republicii Croația la Uniunea Europeană (JO L 117, 8.5.2015, p. 1).

      (2)  Textul acordului a fost publicat în JO L 311, 4.12.1999, p. 3.

      (3)  Textul protocolului a fost publicat în JO L 117, 8.5.2015, p. 3, împreună cu decizia privind semnarea sa.

      (4)  Data intrării în vigoare a protocolului se va publica în Jurnalul Oficial al Uniunii Europene de către Secretariatul General al Consiliului.